Na osnovu Programa rada Vlade Crne Gore za 2022. godinu, i zaključka Vlade Crne Gore br.04-641/2 od 24.02.2022. godine,

**MINISTARSTVO EKONOMSKOG RAZVOJA**

**objavljuje**

**JAVNI POZIV**

**za učešće u postupku dodjele sredstava za**

**Program za razvoj i promociju zanatstva za 2022. godinu**

Programom za razvoj i promociju zanatstva za 2022. godinu omogućeno je podsticanje razvoja crnogorskih zanata pružanjem finansijske podrške za nabavku opreme i alata za obavljanje zanatske djelatnosti kao i promotivnih aktivnosti organizacije i učestvovanja na domaćim i međunarodnim sajmovima i manifestacijama i izrade promotivnog materijala.

Ministarstvo ekonomskog razvojapoziva zanatlije da podnesu prijavu za učešće u postupku dodjele sredstava za Program za razvoj i promociju zanatstva za 2022.godinu.

1. **Uslovi za učešće**

Pravo učešća u Programu imaju zanatlije upisane u Registar zanatlija kod JU Zanatska komora, čija je pretežna djelatnost obavljanje jednostavnog ili složenog zanata, u skladu sa Odlukom o utvrđivanju zanata, djelatnosti sličnih zanatu i liste jednostavnih i složenih zanata ("Sl. list Crne Gore", br. 63/10) i registrovani u Centralnom registru privrednih subjekata u skladu sa Zakonom o privrednim društvima ("Službeni list Crne Gore", br. 065/20, 146/21), Uredbom o bližim kriterijumima, uslovima i načinu dodjele državne pomoći („Službeni list Crne Gore“, br. 16/14.) i Zakonom o računovodstvu („Sl. list RCG“, br. 52/16, 145/21) i koja:

* Posluju 100% u privatnom vlasništvu i imaju sjedište na teritoriji Crne Gore;
* Imaju predate zvanične finansijske izvještaje za 2021. godinu, u zakonski predviđenom roku ili im je Rješenjem Uprave prihoda i carina odobren produžetak roka za predaju finansijskih izvještaja;
* Za aplikante koji nisu u obavezi da sastavljaju finansijske izvještaje, potrebno je da je preduzetnik, koji plaća poreze i doprinose po stvarnom dohotku ili u paušalnom iznosu, podnio GPPFL obrazac za 2021. godinu, odnosno ZPO obrazac za 2022. godinu;
* Redovno izvršavaju obaveze plaćanja poreza i doprinosa na lična primanja, poreza na dobit pravnih lica i poreza na dodatu vrijednost, odnosno redovno izmiruju reprogramirane poreske obaveze, shodno Zakonu o reprogramu poreskih potraživanja (“Sl. list CG”, broj 83/16), Uredbi o uslovima za odlaganje naplate poreskih i neporeskih potraživanja (“Sl. list CG”, broj 57/18) i Uredbi o uslovima za odlaganje naplate dospjelih poreskih i neporeskih potraživanja (“Sl. list CG”, broj 27/2020, 50/2020, 015/2021);
* Za iste aktivnosti nisu koristili sredstva finansijske pomoći iz državnog i/ili lokalnog budžeta ili međunarodnih institucija/programa i drugih donatora u posljednje 3 godine;
* Nijesu u obavezi povraćaja nezakonito primljene državne pomoći i nijesu u postupku stečaja ili likvidacije;
* Čiji osnivač i / ili odgovorno lice u pravnom licu se ne nalazi u kaznenoj evidenciji za prekršaje iz oblasti privrednog kriminala;
* Nijesu u finansijskim poteškoćama (u smislu Uredbe o opšem zajedničkom izuzeću) u skladu sa pravilima o dodjeli državne pomoći.

1. **Finansijski okvir:**

Ukupan budžet za realizaciju Programa za razvoj i promociju zanatstva za 2022.godinu iznosi 200.000 €.

1. **Predmet Programa:**

Program je namijenjen za sufinansiranje troškova nabavke opreme i promocije zanata kroz dvije komponente, za sljedeće aktivnosti: **I Nabavka nove i/ili polovne opreme** (ne starije od pet godina) i specijalizovanih alata, koji su u funkciji kreiranja i promocije proizvoda i/ili usluge za obavljanje zanatske djelatnosti; **II Promocija zanata** - organizacija i učestvovanje na domaćim i međunarodnim sajmovima i manifestacijama, kao i dizajn i izrada promotivnog materijala.

1. **Opravdani troškovi i intenzitet podrške:**

Program podrazumijeva finansijsku podršku koja je bazirana na principu refundacije, i to na način da zanatlija finansira 100% svih troškova do završetka aktivnosti za koju konkuriše, nakon čega mu se po podnošenju dokumentacije koja dokazuje utrošak sredstava za realizaciju aktivnosti, od strane Ministarstva odobrava povraćaj dijela troškova.

**Odobrena podrška može pokrivati do 75% opravdanih troškova u okviru prve komponente[[1]](#footnote-1) i do 50% u okviru druge komponente [[2]](#footnote-2)Programa, uz povećanje procenta podrške za dodatnih 10%, shodno stepenu razvijenosti JLS.**

Iznos bespovratnih sredstava za nabavku opreme u okviru **prve komponente** je **do 75% opravdanih troškova, odnosno do 10.000,00 € bez PDV po aplikantu**, za aktivnosti koje se odnose na vrijednost opreme.

U okviru **druge komponente** iznos bespovratnih sredstava je **do** **50% opravdanih troškova, odnosno do 6.000,00 € bez PDV po aplikantu,** za učešće na međunarodnom sajmu, a iznos **do 4.000,00 € bez PDV** se može dodijeliti za učešće na domaćem sajmu.

**Za zanatlije koje posluju u jedinicama lokalnih samouprava (JLS) sa indeksom razvijenosti do 100%[[3]](#footnote-3)[**1] primijeniće se podrška koja uvažava regionalni aspekt i razvrstavanje JLS prema stepenu razvijenosti na način što će se **uvećati procenat bespovratnih sredstava za  dodatnih 10% za zanatlije** koje posluju u sljedećim opštinama: Petnjica, Andrijevica, Gusinje, Plav, Rožaje, Tuzi, Berane, Bijelo Polje, Šavnik, Mojkovac, Kolašin, Pljevlja, Plužine, Ulcinj, Žabljak, Cetinje, Nikšić, Danilovgrad).

**Maksimalni iznos odobrene podrške po aplikantu iznosi 12.000 €.**

**Sredstva iz Programa ne mogu se koristiti za:**

- Troškove koji se direktno odnose na proizvodnju i distribuciju proizvoda (troškovi izrade proizvoda, transportni troškovi, troškovi kapitalnih investicija, troškovi administracije i obaveze prema trećim licima, amortizacije, plaćanje kamata i sl. bankarskih troškova, komisiona plaćanja, slični troškovi koji se odnose na sprovođenje ugovora, plaćanje provizija i sl.),

- Nabavku putničkih, teretnih i komercijalnih vozila,

- Troškove nabavke ugradne opreme (klima uređaji, ventilatori, alarmni sistemi i sl.),

- Iste aktivnosti koje su već podržane od strane drugih institucija,

- Sponzorstva za učešće na radnim seminarima, konferencijama, kongresima,

- Posjete kupcima na stranim tržištima,

- Posjete sajmovima bez izlaganja.

1. **Dokumentacija koja se pribavlja po službenoj dužnosti:**

Ministarstvo ekonomskog razvoja će po službenoj dužnosti pribaviti sljedeće dokaze:

* Izvod o registraciji- Centralni registar privrednih subjekata;
* Potvrda o plaćenim porezima i doprinosima ili reprogramu obaveza, zaključno sa prethodnim mjesecom, u odnosu na mjesec predaje dokumentacije za refundaciju troškova - Uprava prihoda i carina;
* Potvrda da se osnivač i/ili odgovorno lice u pravnom licu ne nalazi u kaznenoj evidenciji za prekršaje iz oblasti iz privrednog kriminala- Ministarstvo pravde, ljudskih i manjinskih prava;
* Potvrda o registraciji kod JU Zanatska komora.

1. **Podnošenje prijava i potrebna dokumentacija:**

Podnošenje prijava i prateće dokumentacije vrši se korišćenjem digitalnog sertifikata putem platforme, link za pristup na adresi [https://programi.gov.me](https://programi.gov.me/), uz korisničko uputstvo o načinu apliciranja koje se nalazi na web stranici Ministarstva ekonomskog razvoja [www.gov.me/mek](http://www.gov.me/mek).

Nakon izbora Programa i odgovarajuće komponente/i aplikant pristupa popunjavanju elektronskih obrazaca koji čine dio obavezne opšte dokumentacije za Program:

* Prijavni formular;
* Izjava preduzetnika/privrednog društva o prihvatanju uslova Programa;
* Obrazac kojim se potvrđuje da nije u finansijskim poteškoćama u smislu Uredbe o opštem zajedničkom izuzeću.

Odluku o realizaciji aktivnosti zanatlija donosi samostalno, odnosno Ministarstvo nema uticaja kada će zanatlija započeti programske aktivnosti, a u skladu sa definisanim rokovima Programa.

Prilikom predaje zahtjeva elektronski se podnosi dokumentacija potrebna za refundaciju sredstava kojom se dokazuje da je zanatlija realizovao aktivnost nabavke opreme i/ili učešća na međunarodnom/domaćem sajmu i/ili izrade promotivnog materijala:

* Original ili ovjerena fotokopija računa/fakture[[4]](#footnote-4)/ugovora od dobavljača opreme[[5]](#footnote-5)(carinske deklaracije i sl.)
* Ponuda/faktura pružaoca usluge za realizaciju aktivnost/usluga sa detaljnim opisom i troškovima( potpisana i ovjerena),
* Dokazna dokumentacija o realizovanoj aktivnosti/nabavci opreme (fotografije opreme/mašine/alata u funkciji obavljanja djelatnosti/vršenja usluge, potvrda od sajma o zakupu prostora, fotokopija ili fotografije dizajna štanda, primjerak promotivnog materijala i sl.),
* Dokazi o izvršenom plaćanju (Swift, izvodi o plaćanju sa bankarskog računa preduzetnika/privrednog društva, ovjereni od banke, itd.),
* Kopija kartona deponovanih potpisa,
* Potvrda da je navedeni žiro račun (iz KPD) aktivan, izdata od strane poslovne banke.

Sve relevantne informacije u vezi potrebne dokumentacije detaljno su navedene u Programu. Komisija zadržava pravo da umanji iznos prijavljenih troškova za povraćaj ukoliko su troškovi neadekvatni i nisu u skladu sa opravdanim troškovima i rokovima ili pravo da prijavu odbaci.

1. **Vremenski okvir trajanja Programa:**

Za povraćaj troškova u okviru Programa može se podnijeti zahtjev za aktivnosti koje su realizovane u periodu od raspisivanja Javnog poziva do 30.11.2022. godine. U okviru Javnog poziva za dodjelu finansijske podrške (nabavka opreme/promocija zanata), podnosilac prijave može da podnese jednu prijavu za jednu komponentu programa.

Krajnji rok za dostavljanje prijava i zahtjeva za sufinansiranje po završetku realizacije aktivnosti od strane privrednih subjekata je **30. novembar 2022. godine do 15:00h**.

Ministarstvo zadržava pravo da Javni poziv zaključi i prije roka- 30. novembar 2022.godine dok ukupan iznos prijava ne dostigne limit od 95% ukupnog budžeta programa, o čemu će se objaviti informacija na zvaničnoj web stranici Ministarstva. Prijave čija vrijednost ulazi u procenat iznad 95% ukupne vrijednosti zahtjeva naći će se na rezervnoj listi, shodno redosljedu podnošenja prijava i razmatraće se samo u slučaju da neko od izabranih podnosioca odustane/bude odbijen i to u iznosu koji je preostao budžetom Programa. Komisija prijave razmatra po redosljedu prispijeća prijava.

Sve što nije navedeno Javnim pozivom primjenjivaće se u skladu sa Programom za razvoj i promociju zanatastva za 2022.godinu.

Sve informacije kao i stručna pomoć mogu se dobiti u prostorijama Ministarstva ekonomskog razvoja, radnim danima u periodu od 10-13h, i putem e-maila: [maja.jokanovic@mek.gov.me](mailto:maja.jokanovic@mek.gov.me) i [lidija.radovic@mek.gov.me](mailto:lidija.radovic@mek.gov.me).

1. Opravdani troškovi- troškovi opreme/mašine/alati za obavljanje zanatske djelatnosti [↑](#footnote-ref-1)
2. Opravdani troškovi učešća na sajmovima i izrade promotivnog materijala- troškovi zakupa prostora, dizajn i izrada štanda, uključujući troškove pratećih usluga, troškovi puta, smještaja vezani za učešće zanatlija (do 2 lica) na planiranom sajmu; troškovi dizajna, fotografije, prevoda, ilustracije, troškovi štampe, troškovi video i DVD produkcije/ prezentacije i sl. [↑](#footnote-ref-2)
3. [1] Indeks razvijenosti u skladu sa Pravilnikom o utvrđivanju stepena razvijenosti jedinice lokalne samopurave (Sl.list CG 077/19, 113/20). [↑](#footnote-ref-3)
4. Prihvatljive su samo ponude/fakture koje su izdate nakon objave Javnog poziva. [↑](#footnote-ref-4)
5. Oprema koja je predmet subvencije mora biti namijenjena za profesionalnu upotrebu odnosno mora biti u skladu sa djelatnošću zanatlije. Oprema ne može biti nabavljena od fizičkog lica, kao ni od trećeg lica koje čini povezano lice sa kupcem, u skladu sa Zakonom o privrednim društvima. [↑](#footnote-ref-5)